b'\n_START_ARTICLE_\nAnne Sullivan\n_START_SECTION_\nMaagang bahagi ng buhay at edukasyon\n_START_PARAGRAPH_\nIpinanganak si Sullivan noong 14 Abril 1866 sa Feeding Hills, Agawam, Massachusetts. Ayon sa kaniyang katibayan ng pagbibinyag, ang kaniyang pangalan noong ipinganak ay Johanna Mansfield Sullivan; subalit siya ay tinawag na Anne magmula nang maipanganak. Ang mga magulang niya ay sina Thomas at Alice (Cloesy ang apelyido noong dalaga) Sullivan, mga imigranteng Irlandes na naiulat na hindi nakakabasa at halos walang pera. Namatay si Alice noong 1874, marahil dahil sa tuberkulosis; at pagkaraan nito si Anne at ang kaniyang mas nakababatang kapatid na lalaking si James ("Jimmie" ang palayaw) ay ipinadala sa isang bahay-limusan na nasa Tewksbury, Massachusetts (na sa kasalukuyan ay kabahagi ng Ospital ng Tewksbury). Naglagi si Anne doon sa loob ng pitong mga taon. Noong 1880, nang siya nabulag na dahil sa hindi nagamot na trakoma, ipinadala si Anne sa Paaralang Perkins para sa mga Bulag. Bukod pa sa kaniyang kapatid na lalaking si James (na ipinanganak noong 1869), si Anne ay mayroong pang dalawang mga kapatid na babae, na sina Ellen (ipinanganak noong 1867) at Mary.'